गुड़गांव. गृह राज्य मंत्री किरेन रिजिजू ने गुरुवार को हरियाणा लोक प्रशासन संस्थान में 90वें स्पेशल फाउंडेशन कार्यक्रम के दौरान आईपीएस अधिकारियों को संबोधित करते हुए कहा कि किसी भी अधिकारी के काम का मूल्यांकन वहां की जनता में उसकी छवि पर निर्भर करता है। यदि जनता एक अधिकारी की कार्यशैली से संतुष्ट है और उसे ज्यादा समय तक रखना चाहती है तो इसका मतलब वह एक सफल अधिकारी है।
15 सप्ताह के इस कोर्स में विभिन्न राज्यों के 77 आईपीएस अधिकारियों ने भाग लिया। उन्होंने कहा कि इस बार पहली बार देश के विभिन्न राज्यों के पुलिस महानिदेशकों की बैठक दिल्ली से बाहर गुवाहाटी में आयोजित की गई थी। आमतौर पर प्रधानमंत्री इस प्रकार की गोष्ठी का शुभारंभ करके अपना संदेश देने के बाद चले जाते हैं लेकिन पहली बार ऐसा हुआ कि प्रधानमंत्री नरेंद्र मोदी पूरे तीन दिन तक गोष्ठी में शामिल रहे और वे अधिकारियों के साथ इतना घुल-मिल गए थे कि खाने के समय में भी पुलिस से जुड़े विषयों पर मंत्रणा होती थी। उन्होंने कहा कि इस गोष्ठी में पुलिस अधिकारियों द्वारा अपने विचार इतने प्रभावशाली ढंग से रखे गए कि हमारा ही दृष्टिकोण पुलिस के प्रति बदल गया है।
अपने काम का सही ढंग से आंकलन करें अफसर
गुडग़ांव के मंडलायुक्त डा. डी सुरेश ने कहा कि किसी भी अधिकारी के काम का मूल्याकंन वरिष्ठ अधिकारियों व जनता के साथ-साथ उसके कनिष्ठ अधिकारियों से भी होना चाहिए। मंडलायुक्त ने कहा कि समय में काफी बदलाव आया है, इसलिए यह जरूरी है कि व्यक्ति अपने काम का सही ढंग से आंकलन करें। उन्होंने कहा कि ये हरियाणा के लिए गौरव की बात है कि आईपीएस अधिकारियो की ट्रेनिंग की जिम्मेदारी हरियाणा के हिपा संस्थान को मिली। इसके साथ उन्होंने केंद्रीय मंत्री से यह आग्रह भी कर दिया कि इस प्रकार वरिष्ठ अधिकारियों का प्रशिक्षण कार्यक्रम निरंतर रूप से भविष्य में भी रखे तो बेहतर होगा।
hin_Deva hin_Deva hin_Deva hin_Deva